
The study attempts to classify the possibilities for predicative constructions in the Bulgarian language 
from the semantic standpoint. The scope of the analysis are predicative constructions denoting inter- 
nal experiences interpreted in Bulgarian as psychological states (and not processes, activities, etc.). 
Three main points of reference serve as a springboard for the analysis: (1) Predicative constructions 
are chosen as a research goal; (2) Semantic description operates along the lines of the thematic role 
of the Experiencer as long as it meets the criteria for constructions with predicatives for psychological 
states; (3) The place and the role of case relations, and in particular their markedness concerning cli- 
tics, are considered exemplary of a syncretic grammatical category at the morphology-syntax-seman- 
tics interface, thus playing a significant role in liaising the specifics of the construction under scru- 
tiny at all levels of form and function. Special attention is paid to the role of the thematic and type-of 
-action (Vendlerian) classification of predicates and predicatives capable of entering into the con- 


structions used for expressing psychological states of the Experiencer. 

1. УВОД 


В предлаганата студия ще бъде представен опит за класификация на възможност- 


ите за употреба на предикативите за състояние в българския език на семантична 


основа.' Предмет на анализ ще станат конструкциите с предикативи за вътрешни 


1 Изследването е извършено по проект Онтология на ситуациите за състояние – лингвистично мо- 


делиране. Съпоставително изследване за български и руски, подкрепен от Фонд Научни изследвания 
(Договор № КП-о6-ПРУСИЯ-78) по Програма за двустранно сътрудничество България-Русия 2020 г. 

преживявания, които се тълкуват в българския език като психически състояния (а не 
процеси, действия, дейности и т.н.). Основните ориентационни моменти, спрямо 


които се ориентира предлаганата класификация, ще бъдат следните три: 


- = за обект на анализ са избрани конструкциите с предикативи, като в изложе- 
нието се представят и някои близки до тях конструкции с предикати; 

- описанието от семантична гледна точка ще стъпва на теорията на семантич- 
ните роли с оглед на начина на тълкуване в тази теория на ролята на Експери- 
енцера / Тръпника!; 

- третият основен ориентационен момент е с оглед на мястото и ролята на па- 
дежните отношения и по-специално на използването за тази цел на клитики 
(кратки форми на личните местоимения във винителен и дателен падеж), тъй 
като падежът е синкретична граматична категория на равнището на интер- 
фейс между морфология, синтаксис и семантика, който поради тази причина 
играе основополагаща роля за формиране на спецификата на съответната 


конструкция на всички равнища на нейната проява и функция. 


Специално внимание ще бъде обърнато също на акционалната (т. нар. Вендлерова) 
и на тематичната класификации на предикатите и предикативите и възможностите 
за използване на групи от тях в конструкции с предикати на тази основа. Изтъкват се 
връзките и взаимното преливане между конструкции и фразеологизми, както и по- 
тенциалът за съотнасяне между конструкции, които могат да бъдат употребявани на 
базата на словообразуване за сметка на базова, обикновено глаголна, форма, която 
запазва своето лексикално значение при производните прилагателни, наречия, при- 


частия и съществителни. 


2. ЩОЕ КОНСТРУКЦИЯ 
Под конструкция тук ще разбираме всяка синтактична структура, еквивалентна на 


клауза (просто изречение), доколкото включва в себе си предикат или предикатив, 


1 Тръпник именуваме семантичната / тематичната роля, която се превежда у нас, като се копира 
английската терминология по въпроса, с Експериенцер или Експериентор. Тръпник като термин 
е зает от предложение на Александър Теодоров-Балан (Теодогоу-Ва!ап 1954), но в неговата теория 
той именува Пациенс, а не Експериенцер. За еднозначно разграничаване кога става въпрос за се- 
мантични роли, те ще бъдат въвеждани с главна буква, за да се маркира, че съответните думи се 
използват терминологично, например Средство, Цел, Причина, Деятел. 

която се съотнася, позволява реализацията на еднозначно разпознаваема конфигу- 
рация от семантични роли, една от които в нашия случай се изисква да е налице 
или се подразбира - тази на Тръпник, тъй като служи като основен ориентационен 
момент от съдържателна гледна точка за разпознаването на съответната структура 
като именуваща вътрешно психическо състояние. През последните трийсетина го- 
дини се натрупа значителна литература по проблемите, свързани с граматиката на 
конструкциите, като се започне с основополагащите публикации на Чарлз Филмор, 
Пол Кей и сътрудници (Fillmore 1988; Fillmore et al. 1988). Подходът на граматиката 
на конструкциите се дефинира от нейните пионери по следния начин: ап explana- 
tory model of grammar [that] will include principles whereby а language can associate 
semantic and pragmatic interpretation principles with syntactic configurations larger and 
more complex than those definable by means of single phrase structure rules (Fillmore et 
al. 1988: 501).! 

Голдбърг (Goldberg 2003: 220) посочва, че конструкции в смисъла на съчетание 
на форма и функция има налице на всички равнища на езиковата структура - при 
морфеми (от-, -ски, крънк-), единични думи (отшелник, баобаб), сложни думи (не- 
бостъргач, международен), идиоматични словосъчетания (Х да опъне жартиери, 
чер гологан не се губи), специфични изреченски конструкции (Колкото повече му се 
караш, толкова повече не слуша), стандартни изреченски структури като дитранзи- 
тивната или пасива и т.н. Подобно твърдение обаче не взема под внимание очевид- 
ното обстоятелство, че някои когнитивни репрезентации се активират наготово от 
лексикона, а други се комбинират на място за съответния случай чрез деривация 
в класическия синтактичен и семантичен смисъл”. Че тези две възможности не са 
въпрос на бинарен избор, проличава ясно, ако се вгледаме в тъй нар. континуум от 
структурни форми между лексикона и синтаксиса, както това прави в разгърнат вид 


Ненонен (Nenonen 2001): 


1 обяснителен граматичен модел, [който] ще включва принципи, с оглед на които даден език ще 
свързва принципи на семантична и прагматична основа със синтактични конфигурации по-големи 
и по-сложни в сравнение с тези, дефинирани с помощта на правилата за формиране на единични 
фразови структури (прев. мой: М. С.). 


2 По-подробно вж. моята серия „Граматиката на конструкциите като алтернатива за описание на 
отношенията между синтаксис и семантика в граматиката и в лексикона. (Част 1: Основни идеи. 
Български език, по 4 (2006): 81-93; Част П: Глаголи и конструкции. Български език, пот (2007): 50-62; 
Част Ш: Конструкции и речева дейност. Български език, по 4 (2007): 59-69). 

ГЕХСОМ / ЛЕКСИКОН 
--- МОМОМОЕРНЕМІС WORDS --- мономорфемни думи 
--- DERIVATIONS --- производни думи 
--- INFLECTED FREEZES --- склонени/спрегнати „вкаменелости” 
--- COMPOUNDS --- словосъчетания 
--- NOUN PHRASE IDIOMS --- идиоматизирани групи на съществителното 
G --- IDIOMATIC ADVERBIALS AND PREDICATIVES --- идиом. адвербиални съчетания и предикативи 
К --- VERB PHRASE IDIOMS --- идиоматизирани групи на глагола 
А --- SYNTACTIC FREEZES --- синтактични „вкаменелости” (фразеологизми) 
М --- IDIOM CONSTRUCTIONS --- идиоматични конструкции 
М --- “MARGINAL SENTENCE TYPES” --- „маргинални типове изречения” 
А --- SENTENCE CONSTRUCTIONS --- изреченски конструкции 
К --- FREELY COMBINED SYNTAX --- свободно комбиниран синтаксис 


SYNTAX / СИНТАКСИС 


Таблица 1. Таксономия на типовете изрази, които формират интерфейса между лексикон и синтак- 


сис, предложен за фински от Ненонен (Nenonen 2001: 59). 


Втози контекст предлаганият от нас подход ще бъде не от дума или израз (като част от 
лексикона) към конструкция, с която се свързва, а от конструкция към възможностите 
за лексикално запълване на позицията на предикатива в нея с представители на под- 
ходящи групи думи от зададен акционален клас (състояния) на тематичен принцип 


(например за възприятия, емоции, процеси на мислене, оценки и т.н.). 


3.ТЕОРИЯ НА СЕМАНТИЧНИТЕ РОЛИ И ВЪЗМОЖНОСТИ 

ЗА НЕЙНОТО ПРИЛОЖЕНИЕ 

Теорията на семантичните роли или на семантичните падежи е била предложена в края 
на бо-те години на миналия век от Чарлз Филмор (Fillmore 1968, 1971, 1977) и оттогава 
се ползва с неувяхваща популярност в рамките на различни граматични и семантични 
традиции по света. Според предлагания тук подход към тях семантичните роли се 
определят на атомарна основа само в случаите на непреходни глаголи. Така например 
в изречението Подскачам. (като отговор на въпроса Какво правиш?) имаме реализи- 
рана една семантична роля - тази на Деятел. В изречението Болен съм. (като отговор 
на въпроса Как си?) има изразена една семантична роля - тази на Тръпник. Когато 
имаме за изразяване повече от един аргумент на даден предикат или предикатив, го- 
ворим за конфигурация от семантични роли, доколкото те взаимно се детерминират, 
за да изразят определено мисловно съдържание. Всяка конфигурация от такива роли 
може да представлява откъм нейната съдържателна страна база за конструкция, но за 


целта трябва да бъдат изпълнени допълнителни условия както от синтактична гледна 

точка, така и откъм потенциала за лексикалното й запълване. Класически пример за 
онагледяване на тази специфика е привежданият от Кей (Кеу 2005: 88) пример ст. нар. 


конструкция за причинено движение (саизед-тойоп construction): 


(1) to sneeze 
Frank sneezed the tissue off the table. (букв. Франк изкиха салфетката om macama) 


Кихам. 


(2) 


хр мы 


Кихам петдесет лева на катаджията, за да не ми състави акт за ПТП. 


Кихам е непреходен глагол и в английски, и в български (срв. 1a и га), т.е. има подлог 
с ролята на Деятел. В пример га е представена резултативна конструкция, която би 
могла да бъде преведена като Като кихам, да направя така, че салфетката да падне 
от масата (при буквално тълкуване). В действителност тази конструкция има кау- 
зативен характер, доколкото кодира причината, а така също резултативен, тъй като 
кодира и резултата от глаголното действие кихам - падане от масата на обекта на 
глаголното действие. В пример 26 в замяна е дадена употреба на същия глагол (в бук- 
вален превод) в преносно свое значение в българския език за разлика от буквалното 
и вла, ив 16 в английски (тъй като и в двата случая имаме работа с физическото 
непроизволно действие на кихане). Преносното значение на кихам на български 
изисква реализацията на различна семантико-синтактична рамка, която включва 
Деятел (аз), Средство (50 лв.), Реципиент (катаджия) и подчинено изречение за Цел 
(за да неми състави акт за ПТП). Като сравним възможностите в различни езици на 
номинално едно и също изразно средство (в случая глагола кихам), ние изясняваме 
доколко въпросното средство може да значи различни неща (например въз основа 
на метафоричен пренос на основното / първичното си значение) и на тази база да 
ползва различни конструкции със специфична за всяка от тях аргументна рамка 
и ролева семантична структура (срв. Rahilina et al. 2010: 458). 

Що се отнася до начина на прилагане на теорията за семантичните (тематич- 
ните) роли, следва да се отбележи, че приемаме Тръпник да е налице и при конструк- 
ции от типа на Студено е, доколкото не е възможно някому да е студено, ако той не 
е живо същество и не търпи резултата от излагането на метеорологични условия, 
които се възприемат като студено от топлокръвни същества. Така например Тук 
е студено имплицира, че според изказващия се на всеки, който в момента би се 
намерил в позицията, именувана деиктично с тук, би му станало студено. С други 
думи, именуваното с помощта на предикатива студено вътрешно преживяване се 


отнася до класа от индивиди, които биха попаднали в сферата на деиктичното тук. 

В предлаганата студия ще представим основните конструкции, в които са 
налице (1) Тръпник (по линията на семантично оформление), (2) негова падежна 
маркировка (в именителен / общ, винителен или дателен падеж) и (3) предикатив 
за състояние (синтактично формообразуване). Всяка от разглежданите тук конструк- 
ции имплицира възможността да се реализира с повече от еднократно запълване на 
своите основни компоненти при съхранение на своето конструктивноспецифично 
значение. Това означава, че при различно лексикално запълване на предикатив 
и / или Тръпник ние ще имаме един и същ по своя характер смисъл: Студено му 
е. Топло ми е. Горещо им е. Скучно ти еи т.н. При всички тях имаме именуване на 
собствено вътрешно състояние на базата на физическо преживяване или емоция. 
Както се вижда, в дадената като пример конструкция с дателна клитика, която 
маркира Тръпника, се реализират определени възможности за група наречия за въ- 
трешни състояния да изразят психически преживявания в позицията на предикатив. 
Конструктивноспецифично е изискването за използване на клитики. Когато трябва 
в рамките на същата предикация да изясним за кой Тръпник става въпрос (с оглед 
на неговата идентификация), в случай че това не става ясно по еднозначен начин 
от контекста и / или ситуацията, имаме на разположение възможността да удвоим 
допълнението, както това е в На Иван му е студено, или да маркираме контрастен 
топик, както това е в На него му е студено, т.е. дублирането на допълнението не 
е въпрос на граматически и / или смислов плеоназъм. Че стандартната конструкция 
е тази с клитиката, проличава от по-голямата контекстна зависимост на изречения 
без нея, както е при На Иван е студено и На него е студено, т.е. при топикализиране 
на дателния подлог и / или при изречения с контрастен фокус, което е невъзможно 


с клитика - “Му е студено. 


4. ПАДЕЖИ И КЛИТИКИ 

В този контекст става подходящо и обяснение, което се отнася до употребата на па- 
дежи при формирането на конструкции от интересуващите ни видове. За български 
се смята, че е език от т. нар. аналитичен тип, тъй като в процеса на историческото 
си развитие той губи до голяма степен падежната си система (срв. Сегд 1 Коу 1983). 
Остатъци от нея откриваме при личните и притежателните местоимения най-ед- 


нозначно в облика на клитики за винителен и дателен падеж. Както ще видим от 


1 Редно е да се отбележи, че дателната клитика може да кодира освен Експериентор / Тръпник 
още Бенефициент, Реципиент, Облагодетелстван / Ощетен и Адресат (според анализа на Petrova 
2006: 49). Между тях не може да се прокара стриктно разграничение, а по-скоро имаме преливане 
на функциите. 

представянето по-долу, падежните маркировки играят съществена роля за оформя- 
нето на интересуващите ни конструкции и изпълняват тази роля, която се очаква от 
падежните окончания в синтетичен език. Съответно ще боравим с падежа като ре- 
ална категория със собствен принос за диференциацията на съответните семантични 
роли и начините на тяхното кодиране в синтактичната структура на съответната 
конструкция. В рамките на последната клитичните комплекси са тези, които форми- 
рат интерфейса между морфология и синтаксис (каквато и е основната функция на 
клитиките), а доколкото на падежна основа те се съотнасят и със съответни семан- 
тични роли, те изпълняват функцията на координация между морфологично, синтак- 
тично и семантично равнище на израз на иманото предвид мисловно съдържание. 
Връзката между семантична роля, каквато е Тръпникът, и падежната номенклатура 
би могъл да се скицира по следния начин. Тръпникът намира място в позицията на 
подлог, когато е в именителен (общ) падеж в личнопредикативна конструкция. Той 
се реализира във винителен падеж, когато обозначава еквивалент на пасивизация 
на маркираното с предикатив вътрешно състояние. Субектът се кодира с помощта 
на дателна клитика, когато именува Тръпник, но не само (както вече стана въпрос; 


срв. Petrova 2006). 


5. ДИСТРИБУЦИЯ НА КОНСТРУКЦИИТЕ С ПРЕДИКАТИВИ ЗА ПСИХИ- 
ЧЕСКИ СЪСТОЯНИЯ, КОИТО ВКЛЮЧВАТ В СВОЯТА СЕМАНТИЧНА 
КОНФИГУРАЦИЯ ТРЪПНИК 

В предлаганата по-долу номенклатура на конструкции за вътрешни състояния, фор- 
мирани с помощта на предикатив, включваме и някои техни трансформи на преди- 
катна основа, които могат да се използват за изразяване на същото или близко до него 
съдържание. По този начин зачекваме проблема в какво се заключават приликите 
и отликите между конструкциите с предикати и предикативи за вътрешни психиче- 


ски състояния (преживявания). 


5.1. Личнопредикативни конструкции със спомагателен глагол и Тръп- 
ник или Стимул в именителен падеж като външен аргумент 
Личнопредикативните конструкции позволяват две базови конфигурации от семан- 
тични роли за тяхната реализация. В първата от тях Тръпникът е този, който заема 
позицията на подлог в именителен (или общ) падеж. Във втората от тях позицията на 
външен аргумент-подлог се заема от Стимул, а Тръпникът в такъв случай се превръща 
в индиректен обект на именуваното от предикатива глаголно състояние, който се 


експлицира или не според комуникативното намерение на говорещия: 

Конструкция със спомагателен глагол съм и прилагателно или наречие в (а). 
В този случай е възможна алтернатива, при която Стимулът е експлициран в по- 
зицията на подлог, а Тръпникът, ако се проявява, се реализира като непряко 
допълнение в (6): 
(а) Зле съм. Весел съм. Тъжна съм. 
(6) Новината е тъжна (за Х или за всеки, на когото тя стане известна). При- 
ветствието е възвишено (т.е. се възприема като такова от присъстващата 
аудитория, към която то е отправено; адресатът се осмисля като Тръпник, 
доколкото се предполага, че ще преживее отправеното към него приветствие 
като възвишено или ще отрече наличието на подобна характеристика). 
Конструкция със страдателно причастие на съответния глагол за преживяване. 
Част от причастните форми позволяват експликацията на индиректен обект, 
който именува Причината. Тези, които не позволяват появата на индиректен 
обект именуват ексклузивно резултативно психическо състояние: 

Измъчен съм. Потресен съм (от/заради Х). Изтерзан съм. Изтощен съм. 

Въодушевен съм (от X). 
Конструкция със спомагателен глагол и минало свършено деятелно причастие 
на съответния глагол за преживяване, която е предикат в перфект (минало не- 
определено време), но едновременно с това представлява паралел на конструк- 
цията в Б. за сметка на комбинацията на съм с причастна форма, маркирането 
на резултативност на състоянието и възможността за реализация на Причината 
с помощта на директен или индиректен обект. Вторият аргумент в тази кон- 
струкция, когато се експлицира, тематизира характера на преживяването, ако 
става въпрос за директен обект, или Причината, ако става въпрос за индиректен 
обект. Тази конструкция може да се интерпретира по два различни начина: 

(а) Когато втори аргумент не е налице, тя може да се тълкува като реализирана 
с единствен аргумент Тръпник. В случая е възможно също да се поддържа, 
че имаме двузначност - с липсващ или с изпуснат втори аргумент: 

Много съм изстрадал (от изедници). Малко си преживял. 

(6) Когато е с два експлицирани аргумента, тя се тълкува като реализирана 
с преходни глаголи в минало време, например изстрадвам, преживявам, 
като при причастните форми на някои глаголи се отваря и позиция за трети 


аргумент във функцията на Причина: 


1 Според Марина Джонова (устна комуникация). 

Изстрадал съм много беди. Преживял си различни разочарования. Много (не- 
сгоди) съм изтърпял от разбойници. 

Г. Конструкция със спомагателния глагол съм и предложна номинална група: 
На кеф съм. На две / три ракии съм. На върха на щастието съм. Под пара 
съм. Под (голямо) напрежение съм. 

Д. Конструкция с инхоативни глаголи за обхващане (на целия субект) от състоя- 

ние и със съществително за психическо състояние в именителен падеж, която 
е алтернативна на конструкции с предикативи от типа на Страх ме е. Ужасен 
съм. Гневен съм: 

Обзема ме страх. Обхваща ме ужас. Изпълва ме гняв. 

Е. Конструкция за перцептивен изглед с непреходен глагол и с факултативен Ло- 
катив (тук следва да се включва позиция за Наблюдател, който обаче нее задъл- 
жителен за експлицитна реализация): 

Нещо тъмнее (в полето). Тъмно (Нещо е тъмно) - тъмнея - тъмнее ми - 

тъмнее ми се. 
Ж. Конструкция със спомагателен глагол имам и съществително плюс предложна 
фраза или подчинено да-изречение, които именуват обекта на желание или 


целеполагане: 


1 Характерно тук е, че съществителното в им. пад. обикновено се намира т situ след глагола, а не 
се придвижва в позиция пред него, както е характерно за прототипните подлози. Нормалният сло- 
воред е Обзе ме страх, а не Страх ме обзе. При последния случай имаме придвижване с цел да се 
маркира контрастен топик. 


2 Спорен въпрос в езиковедската теория е доколко е подходящо да припознаваме ролята на На- 
блюдател във функцията му на възприемащ с тази на Тръпник. Апресян (Аргезап 1995: 316) и Ma- 
дучева (РадисПеуа 1996: 266-270) в свои дискусии посвещават експлицитно място на значението 
и функциите на Наблюдателя в семантичните презентации на глаголното значение, като не го при- 
равняват с Експериенцера, а го идентифицират като позиция, задаваща перспективата, от която се 
конструира експлицитната семантична репрезентация, съответстваща на съдържанието на дадено 
изречение, фраза или дума. Съществено значение на Наблюдателя, осмислян като Перспектива, се 
отделя и в рамките на когнитивната лингвистика в теориите на Ленърд Талми (Тату 2000), Роналд 
Лангакър (Langacker 1997) и Джордж Лейкъф (Lakoff 1987). Наблюдателят е този, който проецира 
своята представа за съдържанието на съответното изречение като експлицитно вътрешно прежи- 
вяване (= субективна ментална репрезентация). 

Подходящо е по този случай да се направи следното разграничение. Разликата между Наблюда- 
тел и Възприемащ е по линията на начина на формиране на представа за съответното ментално 
съдържание. При Пътеката се виеше между дърветата е налице Възприемащ, който се придвижва 
по траекторията на пътеката, тъй както тя се вие между дървета в гора. При Пътеката се виеше по 
склона на планината е налице Наблюдател, който проследява с поглед траекторията на пътеката 
по склона на планината, но сам не се включва като неин участник на сцената, т.е. е имплициран 
само като Перспектива. При някои специални обстоятелства, както ще видим по-долу в примера със 
сънувам, става възможно съчетаването на Наблюдател и Тръпник в лицето на един и същ субект. 

Имам нужда от Х. Нямам нужда от Х. Имам слабост към Х. Имам наме- 


рение да Х. 


Сред личнопредикативните конструкции със спомагателния глагол съм, в които Тръп- 
никът е маркиран с именителен падеж и е в позицията на подлог в синтактичната 
структура на съответното изречение, предикативът може да бъде прилагателно, наре- 
чие, причастие (страдателно или деятелно) или предложна именна група. Подходящо 
е да се посочи, че тази конструкция за психическо състояние има регулярно съответ- 
ствие в облика на конструкция за навлизане в това състояние с помощта на фазовия 
глагол ставам плюс прилагателно, както това ев Ставам весел, Ставам тъжен ит.н. 
Както вече беше посочено по-горе, в А. е възможна също конфигурация, при 
която се използва само трето лице ед. или мн.ч. саргумент със семантичната роля CTH- 
мул, както ев Истината е тъжна. В случая се приема, че Стимулът ще бъде възприет 
като тъжен според предизвикваното от него чувство от всеки, който се сблъска с него. 
Конструкцията А. намира регулярно съответствие в тази с дателен Тръпник (Ве- 
сел съм = Весело ми е; Тъжен съм = Тъжно ми е; Зле съм = Зле мие (но Нека ми е зле 
е напълно приемливо); Щастлив съм = “Щастливо ми е) за определени видове при- 
лагателни (коментар вж. у Сгайіпагоуа 2010). На по-нататъшно изследване подлежи 
въпросът на какво се дължи възможността да се намира подобно съответствие при 
едни спрямо други предикативи-наречия, които изразяват емоционално преживяване. 
Не е напълно ясно дали в Б. трябва да се включват предикативи от изходни 
средни глаголи, като изтощен съм, изморен съм, респективно от изтощавам се и из- 
морявам се. Андрейчин (Andreychin 1976: 68) поддържа мнението, че при глаголи с HC- 
торическа възвратна частица, т. нар. средни глаголи, не можем да говорим за изведена 
страдателна форма на глагола, защото не е налице стандартната активна за същия 
глагол в същото значение. Някои от предикативите от този тип, като изтерзан съм, 
измъчен съм, изморен съм, изтощен съм, уплашен съм, са резултативи, а нечисти със- 
тояния (радостен съм) (по въпроса вж. също Chakarova 2013). 
При В. дистрибуцията във възможностите спрямо Б. е в известен смисъл ком- 
плементарна и поради тази причина конструкцията е включена тук, въпреки че e пре- 
дикатна. Ако даден глагол за вътрешно преживяване позволява формиране на страда- 


телно причастие, той може да има форма със свършено деятелно причастие в същото 


1 Следва да се посочи, че има два начина да се попита какво е вътрешното състояние на друг човек: 
Как си? и Какво ти е?. На първия въпрос може да се отговори алтернативно, например или с Тъжен 
съм, или с Тъжно ми е. При втория се предпочита по-скоро Тъжно ми е за сметка на Тъжен съм. 

значение, ако въобще, само при употреба на възвратната форма на съответния глагол 
(а изходните средни глаголи по правило не позволяват подобно нещо). Така при потри- 
сам (се) имаме Потресен съм (от Х), а свършено деятелно причастие би могло евен- 
туално да се изведе само след експлицитно въвеждане на възвратност на действието, 
т.е. ?? Потресъл съм се (от X). Случаяте интересен, тъй като той предлага ориентация 
според какви принципи става разпределението между класове глаголи и конструкции, 
в които те могат да намерят приложение. 

В Г. е налице маргинална конструкция, която се запълва най-вече за сметка на 
фразеологизирани до голяма степен примери и техни възможни вариации. Подобно 
хибридно положение заема и конструкцията в Е., която е с непреходен глагол и се 
свързва с конструкции с прилагателното тъмен и наречието тъмно. 

При Д. най-същественото е, че именуваната с помощта на съществително емо- 
ция се предполага, че изпълва Тръпника в максимална степен и до краен предел, т.е. 
го изпълва целия, а не на базата на локативна идентификация в рамките на целостта 
на телесната му представа за себе си, както е например при Боли ме коремът. С други 
думи има имплицирана представа, че преживяването обхваща изцяло Тръпника. От 
това описание би следвало да става ясно, че такъв ефект могат да имат силните емоции, 
както това проличава от приведените по този повод примери. 

В Е. е налице конструкция, която в последно време привлича вниманието на 
изследователите поради специфичното си значение на базата на дативен субект (вж. 
напр. СгаЯіпагоуа 2017: 196-206; Zimmerling 2018: 61-64). Бозата ми тъмнее например 
би трябвало да значи, че на изказващия се цветът на бозата му изглежда по-тъмен от 
обичайното. С оглед на контекста това твърдение може да означава различни неща 
- например усъмняване в качеството на бозата, на степента на нейната ферментация 
и евентуално залежаване, без да е продадена и т.н. От значение в случая за нас е, че 
наречието тъмно по линията на своите словообразувателни възможности свързва 
едни с други конструкции по начин, който бихме могли да разглеждаме като стандар- 
тен за цяла такава група от наречия - светло, синьо, зелено, червено и т.н. за визуален 
изглед, например Тапетът ми светлее. Възможно е също този начин на употреба да 
се използва и за вкусовата модалност, както това би било с Виното ми киселее, но тук 
ограниченията са по-големи, доколкото налице е конкуренция в облика на конструк- 
ция с предикат, както това е в Яденето ми горчи или Бирата ми сладни. Последната 
конструкция доминира и при представяне на свързаните тясно с вкусовите възприя- 
тия за мирис, като Вони ми на кисело, или при преживявания на състояния на собст- 


веното тяло, като Люти ми на очите. 

Ж. представлява конструкция със спомагателния глагол имам и съществително 
във функцията на предикатив плюс предложна фраза или подчинено да-изречение, 
които именуват обекта на желание или целеполагане. Тя досега не е била разглеждана 
в контекста на обсъжданията за възможностите да се изрази вътрешно състояние с по- 


мощта на предикатив, но има своето място сред тях. 


5.2. Безлични и неопределенолични конструкции 

Подлогът в именителен падеж при конструкции с предикатив може да бъде премах- 
нат чрез употребата на първо място на безлични изречения. Като имаме предвид за 
съпоставка структурата на личнопредикативната конструкция, обсъждана по-горе, 


налице са пет възможности в това отношение: 


А. Безличнопредикативна конструкция с абстрактно епистемично съществително 
+ съм или става в определени случаи. Не всички съществителни обаче предла- 
гат възможност за такава алтернация по безпроблемен начин: 

Срамота е. -> Става срамота. Истина е. -> ?? Става истина. Грях е. э 
"Става грях. 

Б. Безличнопредикативна конструкция с наречие + съм. Тя се използва за оценка 
на емоционално състояние или за статус на знание (мислене, мнение или ког- 
нитивна оценка): 

Весело е. Тъжно е. Срамно е. Страшно е. Известно е. Ясно е. Необяснимо 

е. Чудно е. Странно е. Възможно е. Непонятно е. Логично е. Чудесно е. 
Алтернатива и туке възможността на въвеждане на инхоативност чрез употреба 
на глагола ставам: Става весело. Стана тягостно. 

Наличен е вариант с членуване на наречието, което води до неговата суб- 
стантивация: Трудното е, че..., Тъжното е, че...2 

Алтернативно тълкуване на тази конструкция е, че тя кодира личнопре- 
дикативно изречениес че-, да-, к-изречение или дали-изречение, което изпъл- 
нява ролята на Подлог: | Че Иван е аматьор във футбола] е известно на всички. 


[Дали да се жениш или да не се женищ] не е ясно. 


1 За повече информация и ориентация за функциите на конструкциите с имам вж. Mladenova (2013), 
но тя не разглежда обсъжданите тук структури Имам нужда от Х (например за желание или необ- 
ходимост) и Имам намерение да Х (например за целеполагане или планиране). 


2 Според забележка на Марина Джонова (лична комуникация). 

Безличнопредикативна конструкция (безподложни изречения) с причастен 
предикатив (според Стадтагоуа 2017: 30) и с Пациенс или Локатив. Алтерна- 
тивно тя може да се тълкува като конструкция на базата на страдателния или 
безличен залог (срв. Мизо]оуа 2008: 234-235): 
Мислено е по въпроса. В стаята е подредено. 
Хвърляно е сол (при някои преходни глаголи след пасивизация преходният 
обект остава в изходна позиция; вж. Стадтагоуа 2017: 120). 
Неопределенолична конструкция, т. нар. субектен имперсонал според Gradin- 
агоуа (2017: 86-102), който еалтернатива на конструкцията с предикатив от типа 
на Масата е сложена и По въпроса е мислено: 
Сложиха масата. По въпроса се мисли. 
Конструкции за изпитване на субективна потребност или възможност с лична 
или безлична употреба (Petrova 2006: 156): 
Необходима ми е мотика (лична употреба). Необходимо ми е да обсъдя 
предложението ти с мама (безлична употреба). Днес ми е невъзможно да 
ти помогна. 
Специално място заема конструкцията с безлични глаголи, като основни са трябва 
и може. На базата на изразяваната от тях обобщена модалност имаме твърде раз- 
нообразни възможности да маркираме нейни аспекти, както това е във: 
Необходима ми е помощ. Трябва ми помощ. Не ми е нужна помощ. Не е не- 
обходима помощ. Някои от тези конструкции са с предикативи и с дателни 
форми на Тръпника. 
Безлична конструкция със спомагателния глагол има в трето лице ед. ч. и съ- 
ществително плюс предложна фраза или подчинено да-изречение, които име- 
нуват обекта на желание или целеполагане: 
Има нужда от Х. Няма нужда от Х. Има дефицит на Х. Има необходимост 


от Х. Има желание за Х / да Х. 


ВА. имаме възможността за трансформация Срамно е <> Срамота е, но съвсем не от 
всяко наречие е налице производно абстрактно съществително (или обратно). Така 
от Тъжно е не можем да изведем *Тъга е в търсеното значение. Разглежданата KOH- 
струкция може да контролира подчинени да- и / или че-изречения: Да се хаби храна 
е срамота. Или Срамота е, че не пристигнахте само половин час по-рано. Тя се из- 
ползва за оценяване по съответен начин на съдържанието на подчиненото изречение 
и поради тази причина се използва със спомагателен глагол взл. ед.ч. Истина е обаче 


можеда бъде съчетана само с че-изречение: Истина е, че Земята е плоска. 

При конструкциите от този тип има две особености. Когато става въпрос заемо- 
ции, подходяща е конструкцията Б. Когато става въпрос за оценки - било от етична, 
било от епистемологична гледна точка - по-подходяща е конструкцията А., но и вари- 
ант на Б., както е при Известно е. Ясно е. Разбира се, възможни са преходни случаи, 
но те са, както по всичко изглежда, по-скоро изключение. Така например вместо често 
употребяваното Скучно е можем да използваме Скука е, и да бъдем разбрани по под- 
ходящ начин, но подобни изрази са на практика рядко употребявани, както може да 
ни убеди справка в интернет. 

Специфична особеност на конструкцията Б. и нейната алтернатива с дателна 
клитика е, че при тях е възможна непреводимост в двете посоки на базата на съот- 
ветното значение на даден предикатив. Така при мъчно и пусто в конструкция с да- 
телен субект спрямо безлична конструкция се реализират две различни значения: 
Мъчно ми е и Мъчно е, Пусто ми е и Пусто е, т.е. нямаме преминаване от една към 
друга конструкция при запазване на лексикалното значение на предикатива. В други 
случаи, както това е при ??Вихрено ми е (чувствам се вихрено) и “Вихрено е, налице 
е относителна приемливост най-вече по аналогия на конструкцията със субект в да- 
телен падеж за сметка на практическа безсмисленост на алтернативната безлична. 

Налице са и други асиметрии, които Джонова (Dzhonova 2021) обсъжда на 
базата на детайлен анализ на синтактичните и семантичните възможности на два 
статични предикатива за ментални състояния - Известно (ми) е и Ясно (ми) е. 
Феноменологията тук е твърде пъстра и изисква проучване на по-широк фон, тъй 
като предикативите за вътрешни състояния формират твърде многообразна по своя 


характер и състав група: 


1. според възможностите да се използват със или без дателна клитика; 

ii. според това дали могат да се употребяват с интегрирана представка He- към 
предикатива; 

ш. според приемливостта на използване с частица за отрицание; 

iv. според способността да контролират че-, да-, ли / дали или к-изречения или 
номинализации; 

у според възможността за включване или не на предложна фраза за обект, цел, 
причина или средство с предлозите за и др. (вж. Dzhonova 2021), както и за 
Локатив с подходящи предлози; и 

vi. C оглед на това дали в употреба влиза обектна клитика в първо спрямо второ 


и трето лице. 

По този начин се оформя многофакторна матрица с набор от възможности за съчета- 
ване на тези параметри в компонентни структури. Тази матрица може да се приложи 
към основните тематични класове предикативи, които се използват в двете конструк- 
ции (със или без дателна клитика): за физически състояния (3), за емоции (4), за 


ментални състояния (5) и за оценки (6): 


(3) Топло мие. - Топло е. 

(4) Весело мие. - Весело е. 

(5) Известно мие. - Известно е. 
(6) Добре мие. - Добрее. 


С оглед на посочената обща рамка от параметри, които могат да се манипулират при 
формирането на образци от двете конструкции, виждаме, че някои съчетания се из- 
ключват по категоричен начин, като “Тук (ми) е известно. Други се намират за по- 
малко или повече (не) приемливи, ?? Тук (ми) е сигурно, а трети се смятат за нормални 
от всички носители на езика, като Тук (ми) е студено или Тук (ми) е добре. Някои 
видове оценка, например, позволяват твърде широки възможности за съчетаемост, 
както това епри удобно в (7). Други налагат рестрикции в това отношение, както това 


е за епистемичния предикатив логично в (8): 


(7) Удобно (ми) е. - Неудобно (ми) е. - Не (ми) e удобно. - Не (ми) е неудобно. 


(8) Логичное. -?? Нелогично (ми) е.2 - Не е логично. - Нее нелогично. 


1 Това е така, тъй като всяка от тях се оценява на базата на двоичен избор - приемливо - непри- 
емливо, при което за неприемливи се смятат не само отбелязаните със звездичка, но и с една или 
две въпросителни, доколкото въпросителните маркират градацията на неприемливост с оглед на 
книжовната норма. При комуникация голямата част от неприемливите според тази норма съчетания 
подлежат на тълкуване, дори и да изискват преформулиране, за да бъдат изказани по напълно прием- 
лив начин. Това разминаване, доколкото е закономерно и широко разпространено при разглежданите 
две конструкции (със или без дателна клитика), представлява само по себе си впечатляващ случай, 
който илюстрира възможностите за вариране извън еднозначно допустимото в книжовната норма. 


2 По повод на статуса на Нелогично е спрямо Не е логично, разграничението върви по линията на 
възможността нелогично да се употребява адвербиално, като в Мисля нелогично и като определение 
в нелогично мислене, докато отрицанието на логично в позицията на предикатив е с помощта на 
отрицателната частица не. В актуалната употреба по тази линия констатираме смесване за сметка 
на неразграничаването на адвербиална и предикативна функция. Неудобно в замяна е приемливо 
и като определение в неудобно място, и като предикатив в Тук е неудобно. 

Ако сравним удобно в (7) с логично в (8), се оказва с оглед на възможностите да се 
използват параметрите 1.-Ш., че напълно приемливи за първия предикатив са всички 
8 алтернативи, докато за втория те се ограничават до три. 

Асиметриите от подобен тип подлежат на по-нататъшно изследване и анализ. 
Така например не е възможно да се формират образци на конструкцията с дателна 
клитика с *Излишно ми е, “Сигурно ми е, “Възможно ми е, “Опасно мие. От посоче- 
ните само Несигурно ми еи Невъзможно ми е са приемливи за сметка на “Неизлишно 
ми еи “Неопасно ми е. В замяна с наглед твърде близкото по значение възможно 
приемливи са всички 8 трансформации, каквито са налице в пример (7) по-горе. При 
достатъчно неприемливо при същите условия като че ли е само “Недостатъчно ми 
е. При поносимо в замяна имаме проблем с “Поносимо ми еи “Не ми е поносимо за 
сметка на останалите форми, като приемливо е и двойно отрицателното Не ми е не- 
поносимо. При вероятно единствено ?? Невероятно ми е има минимална степен на 
приемливост; всички други форми с дателна клитика са блокирани. ғ При съпоставка 
между Добре ми е спрямо Добре е констатираме промяна на значението на преди- 
катива; същото се отнася за корелативните Зле ми е спрямо Зле е. В случая с добре 
и зле не изглежда приемлива тяхна отрицателна форма, т.е. незле и недобре.3 Когато 
обсъждаме възможностите в това отношение, ние изследваме особеностите на ин- 
терфейса на дадена конструкция с класа от думи, които могат да заемат позицията на 
предикатив в нея, до равнището на конкретно лексикално запълване. 

Що се отнася до конструкцията Е., подходящо е да се отбележи връзката, която 
се прави с помощта на може и трябва за разпознаване и разграничаване по линията 
на деонтичната (какво трябва да бъде) и епистемичната (какво може да бъде) мо- 
далност в семантиката и прагматиката. Те кодират в езиковоспецифичен вид основни 
модални отношения, тъй както те се разпознават в съвременната логика, философия 
и езикознание. 

Конструкциите В., Г., Д., и Ж. представляват частни или преходни случаи от 
личнопредикативни към безлично- или неопределенолични предикативни струк- 


тури, които сочат, че противопоставянето на лични спрямо безлични конструкции 


1 По-горе вече беше споменато, че Тук ми е сигурно се смята за приемливо от някои носители на 
езика, но това не се отнася до Сигурно ми е по начина, по който се тълкува Удобно ми е. 


2 Заслужава да се изтъкне, че за по-младите носители на езика степента на приемливост на спор- 
ните случаи се разширява. 


з Може да се спори коя от двете словоформи има по-добри шансове за минимална приемливост 
при включване в съответната конструкция - дали ?? Незле ми е или ?? Недобре ми е. Във функцията 
им на обстоятелства обаче те изглеждат по-приемливо: Чувствам се незле и Чувствам се недобре. 

представлява само някакво първо приближение при опитите за класификация на 
синтактичните структури при изразяване на обобщената категория субективност 


с оглед на възможностите за проява на категорията лице на изреченско равнище. 


5.3. Конструкции с винителна клитика 

В наличната литература, разглеждаща конструкции с Тръпник, се посочва, че такива, 
при които той се маркира във винителен падеж, са малобройни в съпоставка с тези 
в дателен падеж. Най-съществена в това отношение е разликата във възможностите 
да се формират конструкции с винителен падеж на базата на предикативи. Практи- 
чески единствената алтернатива в това отношение се оказва тази, която е дадена във 


В.; другите приведени за съпоставка конструкции са с предикати: 


А. Конструкция стретоличен глагол с клитика във винителен субект за амбиентно 
вътрешно състояние: 
Мързи ме. Тресе ме. 
Б. Конструкция с финитен глагол, който контролира винителен падеж на Тръп- 
ника, и подлог в Локатив: 
Боли ме главата. Тук ме боли. Боли ме навсякъде. Сърби ме цялото тяло. 
Смъди ме. Щипе ме. 
В. Конструкция с винителна клитика и безлична предикативна дума съществи- 
телно (вж. [уапоуа 2018: 18 за степени на приемливост при употреба): 
Страх ме е. Срам ме е. Жал мее. Гъдел ме е. Гнус ме е. Не ме ееня. 
Г. Конструкция с инхоативни глаголи или причастия с винителна клитика: 


Досрамява ме. Досрамяло мее. Дострашава ме. Дострашало мее. 


При А. имаме случай на предикат с ограничена отговорност, което го доближава до 
функцията на предикатив. Е ли това финитен глагол, след като не се мени по лице 
и число, а информацията в това отношение се кодира от винителната клитика (напри- 
мер Тресе ги)? Случаят представлява интерес и от семантична гледна точка, тъй като 
при него констатираме наличието на субект-Тръпник, който е маркиран с винителен 
падеж и е обект на амбиентно психическо или физиологическо състояние, което се 
именува от глагола. 

Конструкцията в Б. е специализирана с оглед на възможните локализации на 
мястото на съответното усещане, физиологическа реакция или възприятие в пред- 


ставата за тялото (body image). Изрично заслужава да се отбележи колко важна 

е тази конструкция за създаване с езикови средства на представа за характера на 
собственото телесно въплъщение и неговото преживяване от страна на субекта. 

Конструкцията В. е единствената с предикатив и при това се характеризира 
с твърде ограничена възможност да се съчетава с различни съществителни, които 
именуват вътрешни психически състояния. При тази конструкция характерното е, 
че преживяването, именувано със съществително име в именителен падеж, отпраща 
на първо място към емоция, например страх". Тръпникът в нея се осмисля като неин 
директен обект, а Стимулът (или Причината) е в позицията на индиректен обект, 
например Страх ме е от кърлежи. Възможностите за формиране на образци от тази 
конструкция обаче са ограничени. Жал ме е например е налице, но се среща отно- 
сително рядко в употреба, както това е в Жал ме е да го зарежа, Жал ме е за нея или 
по-старото Жална горо, жал ме е за тебе. 

Следва също да се отбележи, че конструкцията В. се употребява в конкуренция 
с тази с датив - Жал ми е за теб. Очевидно тук се сблъскваме с граничен случай на 
смесване на две относително редки конструкции с предикатив-съществително и кли- 
тика във винителен или дателен падеж, като втората е предпочитана. Алтернация 
между тях е налице и при Мъка ми / мее за теб, но Страх ме е за теб и Срам мее от 
теб са възможни само с винителна клитика. 

Има конструкции с предикативи, които се конкурират директно с тези с преди- 
кати, какъвто е случаят с Г. спрямо В., като разграничението е по линията на инхоатив- 
ност / начинателност спрямо перфективност / резултативност, както е в Досрамява 


ме спрямо Срам мее. 


5.4. Конструкции с дателна клитика 

Конструкциите с дателна клитика са доминиращите с оглед на възможностите за 
представяне на Тръпника в косвен падеж при ориентация да се елиминира позицията 
на подлог в именителен. Неслучайно при това положение на тях се обръща ОСНОВНО 


внимание: 


А. Конструкция, образувана с безличнопредикативна дума (наречие или същест- 
вително) за възприятие (интероцепция), физиологическо или емоционално 


състояние: 


1 В определен смисъл може да се твърди, че съществителното в тази позиция представлява съдър- 
жателен еквивалент на подлог, доколкото при инхоатив със същото съдържание имаме Обзема ме 
страх, в който случай страх се реализира като подлог в съответното изречение. 

Мъчно ми е. Жал ми е. Криво ми е. Добре мие. Зле мие. Студено ми е. Тежко 
mu e (на стомаха). Лошо ми е. Самотно ми е. Чоглаво ми е. Криво ми е. 
Б. Конструкция с производни инхоативни глаголи: 
Прилошава ми (спрямо Лошо ми е). Докривява ми. Призлява ми. 
В. Конструкция с наречия или безлични глаголи за знание, мнение или умозак- 
лючение: 


Известно ми е, че X. Ясно ми е, че X. Струва ми се, че X. Вярва ми се, че X. 


Конструкцията А. е класическата за обсъждания тип с предикатив и субект в дателен 
падеж, изразен с клитика. Тя е широко застъпена и често използвана. Характерни 
за нея са лексикалноспецифични ограничения във възможностите за употребата й, 
както проличава от сравнението на Безразлично ми е с “Безразсъдно ми е. Подлежи на 
допълнително изследване кои наречия за емоционално-афективни състояния могат 
да заемат позицията на предикативи и кои могат да влизат в структурата на изрече- 
нието като обстоятелства за начин, както това е в Христо безразсъдно ми е причинил 
всички тези страдания. 

Характерен за конструкцията В. е нейният хибриден характер - на равни начала 
се използват наречия с предикативна функция и безлични глаголи. При тип В. се из- 
разява знание, мнение или умозаключение, като се изхожда от информация, формули- 
ранас подчинено че-изречение. Тази конструкция също е широко застъпена и същест- 
вено допълва палитрата от предикации, които могат да се отнесат към дателен субект. 

В представената тук селекция е включена и конструкцията Б., която е с преди- 
кат, но е производна директно на базата на тази от А., както се вижда от невъзмож- 
ността на “Лошава ми, или “Лошее ми, т.е. инхоативният глагол се извежда направо 
от съответна безличнопредикативна дума. 

Благодарение на този тип конструкции се формира до голяма степен интуитив- 
ната представа за доминирането на дателния падеж за изразяване на субект-Тръпник. 
Следва да се изтъкне и обстоятелството, че възможностите за използване на конструк- 
ции с предикативи са по-малки в съпоставка с тези с предикати, както проличава при 


директно сравнение в това отношение: 


Г. Конструкция с глаголи за желание или потребност: 
Иска ми се. Танцува ми се. Пее ми се. Рита ми се футбол. 
Д. Конструкция с глаголи за привидно или илюзорно възприятие на обект от 


ВЪНШНИЯ СВЯТ: 

Причува ми се Х. Привижда ми се Х. Присторва ми се, че Х. 
Е. Конструкция за вътрешно физиологическо състояние и / или свързана с него 
нужда с възвратна клитика се: 
Гади ми се. Повръща ми се. Вие ми се свят. Повдига ми се. 
Ж. Конструкции с глаголи за перцептивен изглед в няколко вариации - с ми, сми 
се, с ми се + Локатив: 
Нещо ми свети. Нещо ми се белее. Нещо ми се мярна в гората. 
З. Конструкции с възвратни глаголи за междуличностно взаимодействие, които 
контролират непряк обект Тръпник, при които може да има дублиране на до- 
пълнението: 


Явявам му се насън на някого. Появявам му се като видение на някого. 


6. ПРОДУКТИВНОСТ: ФРАЗЕОЛОГИЗМИ И КОНСТРУКЦИИ 

Дотук обсъдихме конструкции, които са в активна употреба и позволяват разширява- 
нето на инвентара си за сметка на нови думи в ролята на предикати и предикативни 
думи, намиращи реализация в тази функция в съответното изречение. Налице са 
също и специфични изрази на психически състояния, които доближават или имат 


статуса на фразеологизми: 


(9) Не се дишам с някого. Не се водя по чужд акъл. Все ми еедно. Вие ми се свят. 


При сравнение проличават някои от условията за разграничаване между конструкции 
и фразеологизми. На първо място това се отнася до възможностите за подмяна на 
думи в интересуващата ни фраза. Доколкото това не е приемливо, очевидно имаме 
пред себе си фразеологизъм. Така например Все ми е две е безсмислено (освен като 
каламбур, който отпраща към каноничния фразеологизъм). Вие ми се свят изглежда 
на пръв поглед да е съпоставимо с Боли ме главата, но свят не е заменимо с никакво 
друго съществително за разлика от главата, която може да бъде заменена с различни 


имена, които именуват локализации на болка в рамките на тялото или главата на 


1 Анонимен рецензент обръща внимание в свой коментар, че тук може да се направи допълнително 
разграничение между конструкциите, които изискват подлог, като Вие ми се свят (при неприемливо 
“Вие ми се), за сметка на Гади ми се, където такава позиция не може да се открие. А има и случаи, 
при които подлогът може да бъде изпуснат като генеричен или тъй като се подразбира от контекста, 
например Пие ми се (нещо, вода, бира). Ние няма да навлизаме в подробности по тази линия, тъй 
като конструкциите с предикати се привеждат само с оглед на съпоставка с тези с предикативи. 

човека. Единствената алтернатива на Вие ми се свят е Вие ми се главата, която обаче 
става възможна на базата на утвърдения фразеологизъм и стъпва на излишество, до- 
колкото единствената локализация на виенето на свят може да бъде главата, т.е. 
изцяло експлицирана форма на тази алтернатива би било Вие ми се свят в главата. 

Конструкциите могат да бъдат продуктивни в различна степен. Така например 
X ми е изглежда като конструкция, която клони към експанзия за сметка на разши- 
ряване на броя на предикативите, които могат да влизат в нея (коментар на разпрос- 
транението й в Интернет пространството вж. Гуапоуа & Zimmerling 2019). Тъжно ми 
е, скучно ми е, весело ми еи т.н. са изключително популярни като съдържание и Ha- 
чин на израз. Възможни са различни метафорични употреби като Сиво ми е вместо 
Скучно ми е. Само че тук продуктивността на базата на име на цвят е твърде ограни- 
чена. “Синьо ми е, “Червено ми е и т.н. са аномални, т.е. ако ги употребя, не е ясно 
какво искам да кажа. Вярно е, че налице е изразът Черно ми е пред очите, но това не 
е конструкция, а фразеологизъм. При него не е възможно нито да се замени черно 
с друг цвят, нито да се премахне или предложи алтернатива на пред очите. Наглед 
тук е възможна някаква, макар и ограничена, вариация, например при израз като 
Черно ми е на душата, но тълкуването е на базата на отпратката към оригиналния 
фразеологизъм, който е ярко разпознаваем. “Черно ми е на сърцето вече е аномално. 

Обратната страна на медала е, че в българското езиково съзнание възмож- 
ността за използване на конструкции с клитични комплекси на базата на винителни 
и дателни кратки местоимения се е наложила до такава степен, че дори са налице 
присмехулни каламбури на тази основа, каквото е фрапиращо неграматичното, раз- 
говорно произнасяно “Слаб им ги е вратарят като пародия на дискурсивните прак- 


тики на футболните запалянковци. 


7. ЛЕКСИКАЛНО ЗНАЧЕНИЕ, СЛОВООБРАЗУВАНЕ И ВРЪЗКИ МЕЖДУ 
КОНСТРУКЦИИ С ПРЕДИКАТИ И ПРЕДИКАТИВИ 

Добре известно е, че всяка конструкция се характеризира с помощта на група преди- 
кати и / или предикативи, с които тя може да бъде употребена. Това е една от nony- 
лярните теми в обсъжданите тук изследвания, защото нееднократно е отбелязвано, 
че дадена конструкция, например дателната с предикатив от типа на Студено ми е, 
може да бъде използвана с предикативи, за които всички носители на езика са съ- 
гласни, че са нормативни, такива, които се смятат само от част от носителите на езика 
за приемливи, като Възторжено ми е, за да се стигне до такива, които предизвикват 


недоумение, като Червено ми е. 

Възможно е да се подредят вериги от Взаимно извеждани една от друга кон- 
струкции, които стъпват на идентичността на изходното лексикално значение на 


предиката: 


(10) Възторгвам - Възторгвам аудиторията с лирическите си импровизации. 

(п) Възторгвам се - Възторгвам се на новия поетически сборник на Еньо Дрангов. 
(12) Възторжен съм - ?Възторжен съм за бъдещето на поезията в Европа. 

(13) Възторжено мие - ?Възторжено ми е / става, когато слушам нова поезия на 


даровити млади автори. 


Не всички форми на глагола възторгвам могат да бъдат използвани еднакво прием- 
ливо в алтернативни конструкции, както това се вижда от (12) и (13). Съществено еда 
се отбележат двете страни на медала в този случай. От една страна, не всички произ- 
водни форми на дадена дума могат в еднаква степен да се комбинират с инвентар от 
конструкции. От друга страна, носителите на български език, които биха счели (12) 
и (13) за неприемливи, биха разбрали по еднозначен начин комуникативното наме- 
рение на изказващия се. Това е така, защото механизмът на пренос по аналогия сам 


за себе си е прозрачен. 


8. ТЕМАГИЧНИ КЛАСОВЕ ПРЕДИКАТИ И ПРЕДИКАТИВИ 

Тематичната класификация на предикатите и предикативите в конструкции с Тръпник 
представлява един от най-трудните за осмисляне аспекти на изследваната пробле- 
матика. Такава класификация се прави в много от случаите чрез изреждане на най- 
впечатляващите групи, както това е за глаголи, причастия, наречия, прилагателни 
и съществителни за психически състояния - такива за движение, реч, воля, възпри- 
ятие, знание, мнение / оценка, физическо въздействие и т.н. Следователно подобна 
класификация подлежи на анализ и уточняване от гледна точка на това колко такива 
класове е подходящо да бъдат диференцирани предвид наличните данни за тяхно раз- 
граничаване в българския език. Възможностите за диференциация и припознаване 


стъпват на три различни по своя характер критерия, които опират до: 


1. правдоподобие с оглед на знанията ни за характера и начините на протичане 
на психическите процеси при човека, 

ii. осмисляне на характера на наивната картина на света, кодирана B българ- 
ския език (евентуално в съпоставка с руски и / или английски), включително 


и соглед на начините на протичане на психическите процеси и състояния, 

iii. натрупана езиковедска традиция на описание на езиковоспецифичния начин 
на кодиране на психическите преживявания, която се приема за меродавна 
(например българската спрямо руската спрямо англосаксонската аналитична 


традиция, която днес е доминантна). 


Стратегията на разпознаване според тематичен клас може да протича дедуктивно 
според критериите 1.-Ш. Тя може да бъде реализирана и на индуктивна база, при 
което сортирането по класове стъпва на припознаване според семантично сходство 
- например предикативи за удобство или трудност на изпълнението в класификаци- 
ята на Цимерлинг (Zimmerling 2018: 59-60). 

ции в начина на представяне на характера на проблема с оглед на възприемането на 
една или друга ориентация, която имплицира пренос от другоезична наивна картина 
на света и друга езиковедска традиция. Доколко това е реално предизвикателство, ще 
се убедим при тълкуване не само на тематичната, но и на акционалната класифика- 
ция на глаголното значение, като започнем с предложената от Вендлер (Уеп ег 1967), 
особено що се отнася до класовете глаголи, идентифицирани от него като achievements 
и accomplishments (тълкуванията им на руски и на български ще бъдат дадени при 
обсъждането на особеностите на акционалните класификации). 

На този фон като че ли по-лесно се оказва да се правят тематични класифика- 
ции според съчетаемостта с дадена конкретна конструкция, а не за всички възможни 
конструкции, при които имаме налице Тръпники които именуват психически състо- 
яния. Както посочва Джонова (Dzhonova 2003: 27, 34-35), що се отнася до основните 
класове предикативи с винителна и дателна клитика, тяхното тематично разпределе- 


ние в основни линии е следното: 


• ментални: ясно (ми) е, известно (ми) е, интересно (ми) е, любопитно (ми) е, 
безразлично (ми) е; 

e за физическо състояние и сетивно възприятие: топло, горещо, студено, 
светло, тъмно, лошо, добре, хубаво, зле, задушно, удобно, неудобно, при- 
ятно, неприятно, вкусно (ми) е, люто мие; 

e за емоционално състояние: мъчно, трудно, весело, тъжно, приятно, непри- 
ятно, забавно, смешно, странно, противно, гадно, мило, досадно (ми) е, 
драго, криво mu е; 


е за желание: пие ми се, яде ми се, свири ми се, ще ми се. 

Апресян, когато класифицира на тематичен принцип глаголите за състояние, разпоз- 
нава следните тематични групи: физически (видеть), физиологически (болен), мен- 
тални (знать), волеви (хотеть), емоционални (бояться), материални (нуждаться) 
и социални (женат, замужем) (Аргезуап 2009: 38). В обратна посока - от тематични 
към акционални класове - Ляшевская и Падучева (ГуазВеузКауа 8 РафисПеуа 201: 25) 
разграничават сред глаголите за емоции такива за събитие, чувство, отношение, със- 
тояние и свойство (според начина, по който те ги разпознават). 

Коева (Коеуа 2019) също предлага тематична класификация на глаголи и те- 
хни производни на по-широк фон - за вътрешни психически преживявания, този 
път с оглед на възможностите им да приемат комплементи във вид на подчинени 
изречения, малки изречения, номинализации и малки релативи. За своите цели тя 
използва тематична (семантична) класификация на предикатите, която стъпва на 
тази Майкъл Нунън (Noonan 2007). Коева разграничава общо 12 такива семантични 
класа, които се свързват с комплементи (Коеуа 2019: 59), т.е. ориентационният мо- 
мент за членимост и съпоставимост на класовете е с оглед на тяхната съчетаемост 
с различни видове комплементи. Най-същественото в случая е, че разпределението 
е с оглед на семантичното покритие на съответните комплементи, например KOM- 
плементи, изразяващи предаваната информация (за глаголи като казвам или съоб- 
щавам). Сред тях намират място класове предикативи, които се класифицират като 
предикативи за емоционална реакция или оценка с Експериенцер / Тръпник пряко 
(яд ме е) или непряко (любопитно ми е) допълнение, както и предикативи за обща 
оценка (важно е). Всички те имат съпоставима функционалност, що се отнася до 
възможностите да присъединяват комплементи в облика на че-изречение, косвен 


въпрос или да-изречение, което се редува с именна група (Коеуа 2019: 63). 


9. АКЦИОНАЛНИ (ВЕНДЛЕРОВСКИ) КЛАСОВЕ ГЛАГОЛИ И ПОНЯТИ- 
ЕТО ЗА СЪСТОЯНИЕ, ПРИЛОЖЕНО КЪМ ПСИХИЧЕСКИТЕ ПРЕЖИ- 
ВЯВАНИЯ 

Според оригиналната идея на Вендлер, акционалните класове глаголи се дефинират 
с оглед на различните времеви схеми (time schemata), които те имплицират. В първо- 


началната му схема разпределението изглежда по следния начин: 


1. Като дейност (activity) се припознават: тичам, ходя, плувам, блъскам или 
тегля (нещо); 
2. Като осъществяване (accomplishment) се тълкуват: рисувам картина, правя 


стол, построявам къща, написвам или прочитам роман, изнасям проповед, 

провеждам или посещавам занятие в клас, изигравам партия шах, пораст- 
вам, възстановявам се от болест, подготвям се за нещо и т.н.; 

3. Като постижение (achievement) се идентифицират: разпознавам, осъзнавам, 
забелязвам и идентифицирам нещо, губя или намирам обект, достигам до 
връх, печеля състезание, пресичам граница, започвам, спирам и отново за- 
почвам нещо, раждам се, умирам и т.н.; 

4. Като състояние / статив се разглеждат: имам, притежавам, искам нещо, 
харесвам, не харесвам, обичам, мразя, ръководя, упражнявам контрол върху 


някого или нещо, зная нещо или вярвам в нещо (Уеп ег 1967: 107-108). 


Както се вижда, в тази класификация са налице проблеми както с начина на именуване 
на класовете, така и с оглед на това кои глаголи в коя група се включват. Особеното 
в нея, което никой от коментаторите й, доколкото ми е известно, не е изтъквал специ- 
ално, е, че става въпрос за номенклатура, основно ориентирана спрямо проявите на 
човешко поведение и потенциал за преживявания, тъй както те могат да се разгръщат 
във времето. Също така припознаването на осъществявания и постижения зависи от 
начина им на формулировка на английски, което разграничение е проблематично да 
бъде предадено по адекватен начин в български превод. При всички положения обаче 
най-същественото в случая с тази класификация е, че тя прави силно впечатление 
и на философи, и езиковеди. Идеята е подета и нейни модификации и алтернативи се 
предлагат до ден днешен. В англоезичната традиция във версия, представена от Левин 
(Levin 2000: 414) и допълнена от Маккун и Ратклиф (МсКооп & Radcliff 2003), четвор- 
ното разпределение изглежда по следния начин с оглед на имплицираната сложност 


на вътрешната структура на глаголното значение: 


(а) състоянието (state) е тип предикат, който именува свойствата на статични 
обстоятелства, например както е при съм тъжен, съм изплашен и т.н. (тъй 
както можем да вербализираме собствени психически състояния с помощта 
на предикатни структури); 

(б) процесът / дейността (activity) е тип предикат, именуващ динамично събитие, 
по време на което липсва промяна в характера на състоянието или процеса, 

в който дадения обект се намира, както това е например при пея, виждам или 
тичам (to гип, walk, push, pull, swim); 

(в) промяната (accomplishment) представлява тип предикат, който представя mpo- 
мяна на състояние или на динамични обстоятелства, както това е при чупя 


или умирам; 

(г) постижението (achievement) е тип предикат, който притежава каузативна 


семантика, т. е. имплицира причинно-следствени връзки, както това е при 


убивам (правя така (= ставам причина) някой да умре) (МсКооп & Radcliff 


2003: 494). 


Апресян (Аргеѕјап 2009) предлага за руски най-систематичната и подробно разрабо- 


тена акционална класификация от 15 главни (надредни) класа вместо класическите 


четири по акционална линия и поради тази причина ще я представим в по-обстоен 


вид соглед на възможностите, които тя предлага: 


12. 


13. 


14. 
15. 
16. 
17. 


действия (атаковать, идти, писать, рубить); 

дейности (воевать, воспитывать, преподавать, торговать); 

занятия (гулять, играть, отдыхать, читать [без дополнения]); 

поведения (баловаться, капризничать, скандалить, шалить); 

въздействия (Река вымыла глубокое русло, Солние прогревает воздух до 20 
градусов, Дожди размывают железнодорожное полотно); 

процеси (выздоравливать, кипеть, расти, сокращаться); 

прояви (блестеть, звенеть, вонять, горчить, жечься); 

събития (встречать [случайное], находить, происходить, случаться); 
положения в пространството (висеть, лежать, сидеть, стоять, опираться); 
локализации (быть?, заваляться, находиться, оказываться); 

състояния (знать, радоваться, хотеть, чувствовать); 

свойства (виться [о волосах], заикаться, картавить, тонуть [Железо mo- 
нет в воде|); 

способности (владеть шпагой, говорить по-русски, ездить верхом, ходить 
[Ребенок уже ходит]); 

параметри (весить, вмещать, длиться, достигать, насчитывать); 
съществувания (бывать, водиться, существовать, появляться), 

отношения (включать, равняться, содержать); 

интерпретации (грешить, клеветать, ошибаться, подводить [Вы подводите 


коллектив]). 


Както се вижда от приложения списък, разграничени са не 15, както е обявено преди 


тяхното изреждане (пак там), а 17 класа глаголи. Би трябвало да е очевидно, че при 


противопоставяне спрямо още три друга класа глаголи (както е при Вендлер), тези 


за състояния ще изглеждат по един начин в сравнение със ситуацията, при която 

се съотнасят с други шестнайсет. Сам Апресян (Аргеѕјап 2009: 37) при това посочва 
под линия на същата страница, че по различни причини в споменатия списък не са 
включени някои важни класове глаголи, като т.нар. метаезикови глаголи, напр. зна- 
чить, называть, обозначать, означать и т. н., които именуват различни отношения 
между събития, и по-специално тези за временни и причинно-следствени отноше- 
ния, ср. предшествовать, следовать, вызывать (Угольная пыль вызывает интокси- 
кацию организма), определять (Своевременное начало определяет успех дела) и др. 

Но и с това не се изчерпва проблемът с начина на диференциация между раз- 
лични класове глаголи въобще и в частност на думите, които именуват състояния 
в таксономията на Апресян, където те фигурират под Ке п. Той изтъква в тази връзка, 
че разграничените от него на тематичен и акционален принцип класове могат да се 
пресичат едни с други, така че границите между тях, тъй както бяха начертани, се 


размиват: 


. Като класически състояния могат да се тълкуват менталните (знать, считать); 

. Волевите и особено емоционалните състояния (бояться, грустить, радова- 
тъся, сердиться, стесняться, удивляться) са на крачка по-близо до процесите 
и това намира проява в следните техни свойства: 

о > За разлика от менталните стативи и подобно на процесите, те могат да 
означават актуално протичащо състояние с глагол в несвършен вид; срв. 
Посмотри, как ребенок боится (радуется); 

о 3a TAX са възможни тези типове производни глаголи, които са налице за 
процесите, например делимитативи; срв. погрустить, поудивляться 
(като поболеть, поспать), при неприемливост (в същото значение) на 
*познать, *попонимать, *посчитать; 

о “В контекста на емоционалните състояния инхоативните глаголи запаз- 
ват своето стандартно значение, както това е при съчетаване с названия 
на процеси; срв. Он начинает бояться (сердиться) както Он начинает 
согреваться (замерзать), Дрова начинают гореть, Костер начинает eac- 
нуть. В замяна инхоативни глаголи в съчетание в ментален статив са или 
невъзможни (срв. неправилността на *Я начинаю знать, что заболею), 
или претърпяват семантична модификация в определена посока: фразите 
от типа Я начинаю думать, что все не так просто притежават не соб- 


ствено инхоативно, а перфективно значение (Аргеѕјап 2000: 39). 

Състоянията са преимуществено двуактантни, т.е. контролират два аргумента, на 
които се приписват подходящи семантични роли с оглед на характера на съответ- 
ното състояние. При физическите възприятия (видеть, слышать, чуять, осязать) 
вторият актант именува възприемания Обект или Ситуация. При някои ментални 
и волеви състояния (считать, хотеть, чувствовать) вторият актант значи Съдър- 
жанието на състоянието, а при емоционалните състояния (бояться, гордиться, зави- 
довать, обижаться, радоваться, стыдиться) – тяхната Причина (Аргезуап 2009: 55). 

Падучева (Paducheva 2009b: 38), от своя страна, е на мнението, че тематич- 
ната и категориалната (акционалната) класификация са независими една от друга. 
Менталните глаголи, например, могат да маркират състояния (знать), дейности 
(размышлять), совершения! (решать - решить) и достижения (подумать, что), 
а състоянията могат да бъдат ментални, физиологически, перцептивни, емоцио- 
нални и т.н. В друга своя статия тя посочва като обобщаваща категория стативите 
(states), сред които разграничава свойства и съотношения (весить, существовать, 
зависеть), устойчиви състояния (презирать), временни състояния (бредить) (Па- 
дучева 200да: 8). 

Подходът на Селивьорстова (Seliverstova 1982) стъпва на възможностите за 
съпоставка и разграничаване на състоянията от другите акционални класове глаголи 


по шест параметрични признака: 


1) Състоянията, за разлика от действията и процесите, лежат непосредствено 
на оста на времето. Затова състоянията са налице във всяка точка от онези 
отрязъци от време, с които те се съотнасят. Така изречението Все утро он бъл 
раздражен. ни представя ситуация, при която референтното раздражение 
е било налице през цялата сутрин; 

2) Състоянието заема именно отрязък от време; 

3) Състоянията траят, стоят, а не протичат и не могат да се променят във вре- 


мето; 


1 На български не е лесно да се намери подходящ превод на руското совершения. Още повече че 
тази дума в случая се използва терминологично като рускоезично съответствие на Вендлеровото 
accomplishments. Ситуацията още повече се усложнява от това, че сред совершения-та в тълкуването 
на Падучева различаваме следните техни подвидове: действия - с натрупване на ефект, конативи 
и неагентивни пределни процеси, като сред тях намираме и въздействия (включително такива с ка- 
узален характер между сили в природата: Река разрушила набережную) (Paducheva 2009а: 38). Като 
съответствие на accomplishments и совершения за така именувания клас глаголи тук използваме 
осъществявания. 

Селивьорстова (ЗеПуегвгоуа 1982: 106), от своя страна, тълкува accomplishments като исполнения 
(изпълнения). 

4) Субектът на състоянието (X) не само нее агентивен, но представлява страда- 
телен субект; 

5) Предикатите за състояние са ориентирани спрямо субекта на състоянието; 

6) Състоянията не само заемат определени отрязъци от време, но и не могат да 
се абстрахират от тях, т.е. не могат да образуват клас еднородни състояния. 
Те обаче могат да заемат такъв отрязък от време, който представлява клас от 


временни отрязъци (Seliverstova 1982: 121-124). 


Най-съществено е твърдението в 4), в което се въвежда понятието за страдателен 
субект. Представляват интерес с предложените признаци 5) и 6): първият от тях 
- като диагностичен признак, а вторият с оглед на спецификата във възможностите 
за абстракция, характерни за този клас от глаголи в езици като български, руски или 
английски. Особеното при 1) е имплицираното твърдение, че състоянията предста- 
вляват непосредствена даденост с оглед на тъканта на преживяваното чувство, а не 
подлежат на операции и манипулации на по-висока когнитивна основа (както това 
е при когнитивните операции). Тезата в 3) обаче е по-проблематична, най-малкото 
защото стъпва на метафора, която не е много ясна откъм своето актуално запълване 
- докато траенето е във времето, стоенето е в пространството - и приравняването 
им подлежи на изясняване откъм своята референтна стойност. 

При съпоставка между различни предложения по въпроса проличава, че сред 
авторите от различни езиковедски традиции има съществени разминавания, що се 
отнася до това що е състояние и по какъв начин то се съотнася с другите разграни- 
чавани в дадена таксономия акционални класове глаголи и техни производни. Това 
като че ли най-вече се отнася до тези, които именуват психологически състояния. 
Зализняк (Zaliznjak 1992: 7) посочва, че вътрешните състояния (внутренние состо- 
яния - inner states) включват предикатите за пропозиционална установка, думите 
със значение за психическо състояние, за психическа дейност, предикатите за пси- 
хическа реакция, психологическите предикати и т.н. (тъй както те са назовани от 
различни автори, които са се занимавали с проблематика, която има отношение по 
въпроса). От самия начин на именуване проличава, че Зализняк използва понятието 
за състояние като обобщаващо за различните състояния (именуване на това, което 
е - обекти, състояния, свойства) и събития (именуване на това, което става - дви- 
жения, действия и т.н.) в психиката. Идентификацията на обобщено равнище на 
всичко, което може да бъде осъзнато като състояние, представлява накланяне на 
везните в посока статика, ако приемем за основополагаща при функционирането 


на психиката на опозицията между състояние и събитие, доколкото менталните 

съдържания са достъпни за съзнанието (защото има много безсъзнателни процеси на 
различни основания). Тази ориентация намира подкрепа и в статичната представа, 
имплицирана в научното понятие за ментална репрезентация, която се формира на 
когнитивно и езиково равнище в резултат на обработката на информацията, коди- 
рана в добре оформено изречение. 

В своя по-нова публикация Зализняк (Zaliznjak 2006: 444) идентифицира като 
състояния такива с Експериенцер с три основни подкласа: (а) предикати за емоцио- 
нално състояние (рад, огорчен, удивлен; страшно, весело; сердить, раздражать, 
смущать и т.н.); (6) предикати за емоционално отношение (бояться, любить, пре- 
зирать, доверять и т.н.); (в) предикати за ментално състояние (знать, полагать, 
надеяться, подозревать, сожалеть и т.н.). И в този случай остава открит въпросът 
доколко всички приведени примери представляват образци на психически състояния 
(а не на процеси, действия и т.н.). 

Използваме тук (за разлика от Зализняк) като базово понятие това за пре- 
живяване, което е ориентирано по-скоро процесуално, т.е. динамично, и привнася 
залегналата в него представа, че психиката се състои от процеси, а не от състояния. 
Според този подход се оказва, че състоянията са вторични спрямо процесите, а не 
формират диада от две равнопоставени противоположности (състояние - процес). 
Без да навлизаме в подробности с оглед на актуални психологически и невробио- 
логически изследвания на психическите и корелативните на тях мозъчни процеси, 
достатъчно ще бъде да констатираме, че опитът да се използват научни данни за 
начина на протичане на психическите процеси може да доведе не до по-правдопо- 
добно решение, а до множене на проблеми при тълкуването какво да приемем за 
състояние, а опитът да се защитим от тези проблеми със заявката, че изследваме 
наивната картина на света, тъй както е заложена в езика, и възможностите тя да 
се осмисли от специалисти лингвисти, едва ли ще ни спаси, доколкото тази картина 
е езиковоспецифична (ср. проблема с achievements и accomplishments). 

Доколко приписването на статуса на състояние може да бъде проблематично, 
проличава най-ясно, когато се стигне до анализи на конкретни предикати и предика- 


тиви. Ако вземем за пример глагола спя (за който се приема, че именува състояние), 


1 Соглед на динамиката на протичане на актовете на съзнание в неговия поток може да твърдим, 
че вътрешното състояние е такъв тип психологически процес, при който имаме налице по-малко 
или повече ритмично повторение във вид на конституиране или реконституиране на съдържание 
на съзнанието, което феноменологично не може да бъде отличено от съдържанието на предишните 
в неговия хоризонт. Самото ментално съдържание не е равнозначно само на себе си във всеки два 
последователни акта на съзнанието, т.е. липсата на диференциация не имплицира идентичност 
(срв. Deleuze 1994). 

когато казвам Петър спи, имам предвид Петър се намира в състояние на сън, който 
констатирам въз основа на неговото поведение да е неподвижен и да не реагира 
на външни стимули. Същият глагол може обаче да значи и процес, ако / когато 
осмислям Петър спи като Петър преживява процеса на сън, който се състои от 
нееднородните фази на такъв със и без съновидения. Тълкуването зависи от позици- 
ята на интерпретатора на дадената ситуация като Наблюдател или (Съ)преживяващ. 
Близкият по значение сънувам се интерпретира по друг начин, доколкото тук въз- 
можните гледни точки са тези на третоличен Наблюдател при Петър сънува спрямо 
Наблюдател и Тръпник при Аз сънувам.: И в двата случая става въпрос за именуване 
на дейност, преживявана от сънуващия. 

В тълкуването на Апресян (Аргез}ап 1995: 38-39) спать (спя) е глагол за състоя- 
ние, но неи стативен глагол. Двете категории се препокриват, но има и разминавания 
с оглед на принадлежащите към тях групи глаголи. Така например глаголите за съ- 
ществуване (быть, иметься, существовать) са стативни, но не именуват състояния. 
От друга страна признакът стативност не се приписва на всички глаголи, в тълку- 
ването на които трябва да се включва маркер за състояние, както това е например 
при бодрствовать, отдыхать, спать. Този автор определя признака стативност 


като такъв, който се отнася до групите глаголи, които в руски значат: 


1) емоционални състояния, срв. любить, ненавидеть, уважать, гордиться, 
стыдиться, удивляться; 

2) интелектуални състояния, срв. знать, понимать, считать; 

3) > волеви състояния, срв. жаждать, желать, хотеть; 


4) съществуване, срв. быть, иметься, существовать. 


1 При Аз сънувам имаме проблема, че аз съм този, който наблюдава съня, и едновременно съм 
главно действащо лице в ролята на Тръпник в съновидната дейност (- нещата стават и аз ги пре- 
живявам като ставащи в моя полза или щета). Това изказване в сегашно време би изисквало според 
своите условия за истинност да констатирам по време на самия сън, че сънувам. Това по принцип не 
е невъзможно, доколкото приемем, че феноменът на т. нар. прозрачно сънуване (lucid dreaming) е на- 
лице, т.е. човек може да съзнава, че сънува по време на самото съновидение. В такъв случай имаме 
и допълнителен проблем с оглед на това кой казва и кой чува и разбира констатацията Аз сънувам, 
ако я изрека по време на такъв сън. Така че тълкуването на акционалния характер на менталните 
глаголи може да бъде значително по-сложно, отколкото се предполага от четворното разпределение 
на Вендлер, ако вземем него за отправна точка. Вярно е обаче и това, че този автор прави уговорката, 
че предлаганата от него класификация се отнася не за всички глаголи, а за много голямо количество 
глаголи, които или влизат изцяло, или поне с оглед на доминантния начин на употреба в рамките на 
разграничените класове (Уеп ег 1967: 107). Подобна уговорка позволява по принцип неограничено 
количество изключения и алтернативи от количествен и качествен характер. 

Дефиниция за стативност откриваме на друго място и по друг повод в цитираната 
публикация. Тя се характеризира като семантичен кварк, т.е. семантичен примитив, 
който не намира израз самостоятелно в която и дае дума от даден език. Същественото 
за стативните глаголи (видеть, слышать, хотеть, желать, знать, считать, думать 
(что), гордиться, стыдиться, завидовать, стоить, весить, изображать, относи- 
тъся, выситься, белеть и т.н.) е, че те именуват хомогенни състояния, свойства и от- 
ношения (Аргеѕјап 1995: 481). Ако отнесем казаното от Апресян към значението на 
спя, то би трябвало да означава, че посоченият глагол именува състояние, което не 
е хомогенно, т.е. отправя към посоченото по-горе от мен обстоятелство, че сънят се 
състои от качествено различни по своя характер фази. Към него аз добавям и разгра- 
ничението, че спя може да се използва от гледната точка на Наблюдател в трето лице, 
т.е. соглед на поведенчески корелати, а така също и с оглед на Преживяващ / Тръпник. 
При последния налице е обаче ограничението, че в това свое значение глаголът не 
може да бъде употребен в сегашно време. Когато ме попитат какво правя и аз отговоря 
Спя, това означава, че се опитвам да (за)спя, а не че спя. Във второ лице спя може да 
се употребява най-вече като императив или оптатив, например когато майка казва 
на малкото си немирно дете Спи, защото иначе ще те напляскам. В трето лице Той 
спи означава, че лицето, за което става въпрос, изглежда откъм своето поведение като 
спящо - със затворени очи е, обикновено се намира в лежащо положение, което да 
осигури необходимия комфорт, неподвижно е, диша равномерно и т.н. 
Извършеният кратък обзор насочва към извода, че специалистите, разработ- 
вали въпроса, са съчетавали по различен начин разграничения, направени в рам- 
ките на тематичната и акционалната класификация на предикатите и предикативите, 
включително и на тези за състояние. При това положение подлежи на по-нататъшно 
обсъждане как тези разграничения да бъдат параметризирани по начин, който мак- 
симално да съответства на характера на занимаващия ни проблем - категорията за 
състояние по акционалната ос и възможностите за разграничения в нея, направени 
на базата на тяхното тематично разпределение. От друга страна става очевидно, че 
едва ли би могло да се очаква таксономия по въпроса, която да изглежда еднакво 


удовлетворителна за различни цели. 


10. ЗАКЛЮЧЕНИЕ: ПАРАМЕТРИ НА РАЗПРЕДЕЛЕНИЕТО НА КОНСТРУК- 
ЦИИТЕ СТРЪПНИК 

Разграничаването във възможностите и потенциала на конструкции с различна струк- 
тура да включват в своята структура семантичната роля на Тръпник върви по няколко 


линии на базата на: 

І. Лични спрямо безлични и неопределенолични конструкции и корелациите във 
възможностите да се реализира в тях категорията лице на субекта на преживя- 
ването; 

П. Конструкции с именителен спрямо косвен падеж на основния аргумент (т.е. 
този аргумент, спрямо който се ориентира структурата и съдържанието на ця- 
лата конструкция), който е изразен с клитика и маркиран със семантичната 
роля на Тръпник; 

Ш. Конструкции с предикат или с предикатив; 

ГУ. Конструкции, които контролират като комплементи че-изречения, к-изрече- 
ния, да-изречения, малки изречения, номинализации и малки релативи (вж. 
Коеуа 2021; Dzhonova 2021); 

У. Конструкции с винителна и дателна възвратноместоименна клитика (съот- 
ветно сеи си), които биват интегрирани на базата на лексикалното си запъл- 
ване (например страхувам се, изтощавам се, пие ми се, измислям си, спомням 
си, пречим си и т.н.) (ср. Репсвеу 1995; Petrova 2008). Ницолова (Мизо]оуа 2008: 
236) посочва в тази връзка, че при средните глаголи сеи си са празни символи за 
пряк и непряк обект, кореферентен с глаголното лице. Функцията им подлежи 
на по-нататъшно обсъждане от представяната тук гледна точка; 

УТ. Конструкции с различна степен на продуктивност по линията на тематични 
класове от предикати и предикативи, които могат да бъдат включвани в тях; 

УП. Конструкции с различна степен на продуктивност по линията на акционални 
класове от предикати и предикативи, които могат да бъдат включвани в тях; 

VIII. Конструкции с различна степен на продуктивност по словообразувателна JIH- 
ния с оглед на базовите форми на глаголи, прилагателни, наречия и съществи- 
телни, които могат да влизат като думи с предикативна функция с едно и също 


значение в тях. 


Както се вижда от изброяването, тълкуваните конструкции за психически състояния 
(преживявания) се пораждат чрез съчетаване на определен брой параметри, които 
допринасят за формирането на тяхната синтактична и семантична структура. При на- 
глед относително неголемия им инвентар, който може да допринесе за диференциац- 
ията между различни значения, комбинациите помежду им създават многоаспектен 


хоризонт да се пораждат разграничения в семантично отношение в желани насоки 


1 Тук не предлагаме анализ на особеностите при употребата на клитиките се и си, тъй като те имат 
отношение към начините на формиране на конструкции с предикати. 

с помощта на езикови структури с различна степен на сложност на лексикално, фра- 


зово и изреченско равнище. 

